Vislielāko balsu skaitu Horvātijas prezidenta vēlēšanu pirmajā kārtā ieguvis Ivo Jopsipovičs no opozīcijā esošās Sociāldemokrātiskās partijas (SDP), vēsta ārvalstu mediji.
Par Jopsipoviču nobalsojuši 32,4% vēlētāju, bet par neatkarīgo kandidātu Zagrebas mēram Milanu Bandiču - 14,8%.
Abi kandidāti piedalīsies prezidenta vēlēšanu otrajā kārtā, kas notiks nākamā gada 10. janvārī.
Pašreizējais populārais Horvātijas prezidents Stipe Mesičs aiziet no amata februārī pēc diviem prezidenta amatā nostrādātiem piecu gadu termiņiem, kuru laikā viņš veiksmīgi pārveidoja valsti no nacionālistiskas autokrātijas par parlamentāru demokrātiju.
Mesičam šā gada sākumā izdevās panākt Horvātijas uzņemšanu NATO militārajā aliansē, taču viņa valsts cerības pievienoties Eiropas Savienībai (ES) aizkavēja robežstrīds ar kaimiņos esošo Slovēniju, un maz ticams, ka Zagrebai izdosies pievienoties 27 valstu blokam pirms 2012. gada.